La Brigada municipal repara les plaques tombades a Catarroja
30 oct. 2023

La Brigada municipal de Catarroja participa, des de l'àrea d'Urbanisme, en la seguretat viària del municipi. La reparació de plaques i senyalització viària, tant vertical com horitzontal, és una de les tasques més habituals dels treballadors del servei municipal. Només la setmana passada van recol·locar un cartell indicador de direccions al Camí Reial al qual li havien pegat un colp; la reubicació d'un senyal de prohibit estacionar caigut a terra a l'entrada del túnel del carrer de Pelaio; un senyal de direcció prohibida al carrer de Juan Parras per Sant Miquel, que també havia estat colpejat, i la substitució d'un cartell de gir prohibit al carrer de Sagasta que estava descolorit. Així mateix, també es va col·locar la senyalització temporal de plaques de prohibit i reserva de descàrrega de flors i bus en el frontal del cementeri.

«La brigada també s'encarrega de la senyalització de les places de reserva per a persones amb necessitats, l'aparcament de motos o la col·locació d'espills, seguint les indicacions de la Policia Local, per tal d'aconseguir una millor seguretat viària en Catarroja», explica el regidor d'Urbanisme, Martí Raga, que a més detalla que en els treballs setmanals de la brigada destaca el manteniment del clavegueram, tant de neteja com de reparacions amb trapes soltes o que fan soroll, entre totes les activitats que es realitzen al programa "Carrer a carrer" de l'àrea d'Urbanisme.

El regidor d'Urbanisme, Martí Raga, comenta que la ciutadania també pot participar en el programa a través de les xarxes socials de 'Carrer a carrer' per informar de les millores que puguen fer-se en la via pública o sol·licitar-ne.